Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: hatályba lépett — 1997. évi XLVII. törvény is csak egy
Paragraph Index: 944

1997. május 28-án kelt beadványában egy körmendi panaszos tiltakozott az ellen, hogy a Royal Ambassador Kft. — R.A. International Best Seller néven — a nevét és lakóhelyét egy számára ismeretlen más személy fényképével párosítva közölte reklámanyagain a korábbi nyereményjátékok nyertesei között. A ritka családnevű, kisvárosban lakó panaszos emiatt több száz — részben zaklató, részben érdeklődő — telefonhívást, illetve levelet kapott, s az adatvédelmi biztos segítségét kérte a további zaklatások megszüntetéséhez, egyúttal kérte az ügy kivizsgálását. A panaszos állítása szerint semmilyen kapcsolatban nem állt korábban sem a Royal Ambassador Kft.-vel, sem az R.A. International Best Seller nevű szervezettel. A Royal Ambassador Kft. adatkezelésével kapcsolatban a fenti indítvány benyújtásának időszakában számos egyéb panasz is érkezett hivatalomhoz. E beadványok írói kifogásolták, hogy letiltási kérelmük ellenére a kft. nem törölte őket címlistájáról; tiltakoztak adataik külföldön történő feldolgozása ellen; felhívták a figyelmet arra, hogy megítélésük szerint a Royal Ambassador, a Swiss Ambassador, az R.A. International Best Seller, az Euro Direct Service, a Biotonic voltaképpen „egy cég”; kifogásolták, hogy a kft. által küldött levelek — csakúgy, mint a postai borítékok — dátumot csak igen ritkán tartalmaznak, így nehezen lehet megállapítani keletkezésük és postázásuk időpontját; kifogásolták nevük és címük (egyes esetekben születési adataik) megszerzését és felhasználását. E panaszokat, közös tárgyuk és egymással öszszefüggő voltuk miatt egyesítve vizsgáltam. A fenti cégekkel kapcsolatos, hivatalomhoz érkezett indítványok egy másik csoportjában a panaszosok a reklámanyagok megtévesztő volta, a nyereményjátékok félrevezető feltételei, a megrendelt és átvett árucikkek minősége, az áru visszavételének és pénzük visszafizetésének elmaradása vagy késedelmessége miatt fejezték ki tiltakozásukat, illetve kérték segítségemet. E panaszok kivizsgálása nem tartozik hatáskörömbe; a panaszosokat értesítettem jogorvoslati lehetőségeikről. II. A körmendi panaszos beadványának kézhezvételét követően a Belügyminisztérium Adatfeldolgozó Hivatala Lakcím Archívumához fordultam, és kértem az R.A. International Best Seller 1997. 04. 12-i visszaküldési határidejű, „Díjigénylő és Megrendelőlap” című reklámanyagán szereplő személyek nevének, lakóhelyének, illetve fényképének egyeztetését. A Lakcím Archívum tájékoztatása szerint a reklámanyagon szereplő hat fénykép alanya közül — egy gyakori nevű budapesti lakos kivételével, akinek azonosítását emiatt nem kértem — csak a körmendi panaszos esetében szerepelt össze nem tartozó név és fénykép párosítása. Július 11-én, előzetes értesítést követően munkatársaim helyszíni vizsgálatot tartottak a Royal Ambassador Kft. 1053 Budapest, Veres Pálné u. 40. sz. alatti székhelyén. A helyszíni vizsgálat során a céget a megbízott igazgató, valamint a cég jogi képviseletét ellátó ügyvédi iroda munkatársa képviselte. Munkatársaim kérdéseire a Royal Ambassador Kft. képviselői az alábbi tájékoztatást adták: — Az ügyfelek adatainak kezelése Magyarországon történik, annak helye a kft. Veres Pálné utcai székhelye; sem külföldre történő adattovábbítás, sem külföldön történő adatfeldolgozás, sem pedig belföldi megbízott közreműködése az adatkezelésben nincs. Korábban egy francia céggel kezeltették az ügyféladatokat külföldön; ez a gyakorlat mintegy két éve megszűnt. — A kft. által használt név- és címlista kizárólag a kft. hirdetéseire jelentkező személyek önként megadott adataiból áll; a címlistához sem a telefonkönyvből, sem a Központi Nyilvántartó és Választási Hivataltól (KÖNYV) nem szereznek adatokat. Ha egy ügyfél adataiban változás következik be (például elköltözik) és ezt nem jelenti, a kft. nem tesz kísérletet az adat aktualizálására, az ilyen ügyfél kiesik az adatbázisból. — A fentiekre tekintettel a kft.-nek nem volt szüksége

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes